Antwoorde oor entstof van Dlamini-Zuma geëisNkosazana Dlamini-Zuma. Foto: @SAgovnews/Twitter Die organisasies AfriForum en Solidariteit gee dr. Nkosazana Dlamini-Zuma, minister van samewerkende regering en tradisionele sake, ’n week om antwoorde rakende die regering se implementeringsplan vir die Covid-19-entstof te verskaf. Luidens ’n gesamentlike verklaring het die organisasies reeds met regstappe teen Dlamini-Zuma begin in die lig van onduidelik of die private sektor, wat ingevolge die wet die reg het om die entstof aan te koop, enige toegang tot die entstof sal hê. Die minister het tot 20 Januarie om meer duidelikheid te verskaf, sê die organisasies. Solidariteit voer aan dat sou die private sektor geen toegang tot die entstof verkry nie, die staat totale beheer daaroor sal kan uitoefen en dus toegang tot apteke, mediese fondse en private hospitale asook die wyer publiek sal beperk. “Die regering het hom die reg toegeëien om die enigste aankoper van entstowwe in Suid-Afrika te wees,” sê Connie Mulder, hoof van die Solidariteit Navorsingsinstituut. “Dit is dieselfde regering wat tot dusver sy onbevoegdheid tydens die pandemie telkens bewys het. Dit is onwaarskynlik dat die regering met die kundigheid of kapasiteit wat die implementering van so ŉ omvangryke entstofprogram verg, vorendag sal kan kom. Deur aankope te beperk, vertraag die regering die proses. Veral mediese werkers en persone in ander sektore wat uitermatige blootstelling aan die virus kry, sal nou vir die regering moet wag in stede daarvan om die opsie te hê om hulself te laat inent of om dit deur hul eie mediese fonds te doen,” sê Mulder. (Foto: Lindsey Parnaby/AFP) AfriForum voer op sy beurt aan dat die monopolisering van die entstof deur die regering inbreuk maak op die basiese regte van elke Suid-Afrikaanse burger. Die burgerregte-organisasie wys verder daarop dat die privaatsektor se deelname aan die aankoop en verspreiding van entstowwe noodsaaklik is vir die beskerming van mense se grondwetlike reg tot toegang tot gesondheidsorg. “Met ŉ regeringsmonopolie op die aankoop en verspreiding van entstowwe word elke Suid-Afrikaner aan die genade van die regering oorgelaat,” sê Ernst van Zyl, veldtogbeampte vir strategie en inhoud by AfriForum. “Behalwe die moontlikheid van magsmisbruik deur die regering, kweek hul rekord van korrupsie en wanadministrasie gedurende die pandemie geensins vertroue nie.” Mulder sê op sy beurt hy sidder om te dink dat die land in ŉ scenario kan beland waar miljoene Suid-Afrikaners se lewens van die regering se logistieke vermoë afhang. “Ons is nie daarteen gekant dat die regering entstowwe mag aankoop nie, maar ons is in die middel van ’n pandemie. Hoe meer entstowwe die land binnekom, hoe beter. “Ons verstaan egter nie waarom alle ander belanghebbendes verbied word om ook entstowwe aan te koop nie. Dit maak eenvoudig net nie sin dat die regering doelbewus die proses vertraag deur daarop aan te dring om alleenaankoper te wees nie.”